ยอดคุณพ่อ
โดย...ทีมข่าวการเงินโพสต์ทูเดย์
8 มิ.ย. 2559

โดย...ทีมข่าวการเงินโพสต์ทูเดย์
เมื่อคนขยันทำทั้งงานราษฎร์ และงานหลวง สำหรับ อมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย มีอันต้องขอพักร้อนไปเลี้ยงลูกหนึ่งสัปดาห์ เพราะศรีภรรยาจะต้องเดินทางไปต่างประเทศ เลยต้องรับหน้าที่ยอดคุณพ่ออยู่บ้านเลี้ยงลูกชายคนเดียวอย่างสนุกสนาน
ช่วงเช้า ปาป๊าอมรเทพจะต้องขับรถไปส่งตี๋น้อยไปโรงเรียน หลังจากนั้นก็มีภารกิจต้องเข้าสายให้ความเห็นด้านเศรษฐกิจทางรายการวิทยุและโทรทัศน์ที่ทำอยู่ทุกวัน ช่วงเย็นจึงจะไปรับลูกกลับบ้าน พาไปรับประทานอาหารและเล่นกับลูก
ปัญหาอยู่ที่ช่วงบ่าย มีเวลาว่าง คนเคยทำงานเยอะแยะมาอยู่บ้านเฉยๆ ก็เริ่มเหงา จะนอนกลางวันก็นอนไม่หลับ เลยนั่งดูข่าววิเคราะห์สภาพคล่องกันไปตามเรื่องตามราว แต่ได้รู้แล้วว่าการเลี้ยงลูกนั้นเหนื่อยเพียงไร
ถึงจะเหนื่อยแต่ปาป๊าก็ยังเบิกบาน เพราะตี๋น้อยว่านอนสอนง่าย ไม่ดื้อ ไม่ซนเล้ยยย คริ คริ